Bekreftet: Carlsen blir straffet med bot etter regelbrudd

NEW YORK (VG) Magnus Carlsen (25) får opptil en halv million kroner i bot etter å ha forsvunnet fra pressekonferansen i sjakk-VM mandag.

Ole Kristian Strøm

Hans-Kristian Rangnes

Oppdatert 22. november 2016

Artikkelen er over tre år gammel

– Magnus Carlsen deltok ikke på pressekonferansen etter den åttende runden. Han vil bli straffet med en 10 prosents reduksjon i premiepengene, skriver det internasjonale sjakkforbundet i en pressemelding.

Slik var partiet: Carlsen forsvant fra lokalet etter kjempebrøler mot Karjakin

Ifølge reglementet skal spilleren betale fem prosent av premiesummen til arrangøren og fem prosent til FIDE (det internasjonale sjakkforbundet) hvis han opptrer usportslig eller ikke møter til for eksempel de foreskrevne pressekonferansene.

Hvis Carlsen vinner tittelkampen, skal han tjene cirka 5,5 mill. kroner. 10 prosent i straff betyr at han taper mer enn en halv million kroner. Taperen får 3,5 mill. kroner. Hvis han skulle tape, blir reduksjonen da 350 000 kroner.

De to spillerne har forpliktet seg til å stille opp på pressekonferanse etter hvert parti i New York. Det har de da også gjort til nå, men etter tapet i åttende parti var det slutt.

Etter tapet for Karjakin ga ikke Carlsen kommentarer til arrangørenes sending eller rettighetshaverne NRK og VG, men gikk rett til pressekonferansen. Der satt han og ventet ett minutt eller to, så forsvant han ut, fulgt av manager Espen Agdestein.

– Jeg gidder ikke å vente på han der, sa Carlsen, henvendt til Agdestein, før han forlot pressekonferanserommet.

VG direkte: Vi fulgte parti nummer åtte trekk for trekk.

– Jeg forstår Carlsen godt. Han var veldig skuffet, og da går det an å reagere slik, sier Sergej Karjakins manager Kyrillos Zangalis til VG.

– Denne seieren viser hvor sterk Sergej er psykisk, mener Zangalis.

Etter tapet mandag, gjenstår det fire partier for Carlsen. To av partiene er med hvite brikker.

Se hele kinodokumentaren om Magnus Carlsen på VG+

– Dette er som å begynne på nytt, sier Karjakins trener Vladimir Potkin når VG treffer ham utenfor VM-arenaen etter seieren.

– Det gjenstår fire knallharde partier.

– Etter seieren i parti nummer åtte forandrer dere strategi?

– Vi får se. Vi får ta ett parti av gangen, smiler russeren.

Se hele dokumentaren om Magnus Carlsen:

Publisert: 22.11.16 kl. 02:10 Oppdatert: 22.11.16 kl. 14:11

Les også

Mer om Sjakk Magnus Carlsen